Fannin ilimin Sararin Samaniya (Astronomy) na daga cikin abubuwan da suka fi kayatar da ni, da wasu dimbin jama’a da nake da yakinin hakan su ma yana kayatar da su. Sai dai ba zai yiwu lokaci daya a gama fasaltawa mutum irin dimbin abubuwan mamaki da Allah Ta’ala Ya taskance a cikin sararin samaniya ba. Don haka, na hakaito mana wani dogon jawabi da wani shahararren masanin sararin samaniya mai suna Edward Tellar ya yi, mai cike da abubuwa muhimmai a shekarar 1961, dangane da tafiya zuwa sararin samaniya. A cikin jawabinsa ya fadi abin da yake ganin zai iya yiwuwa, da abin da yake ganin ba zai yiwu ba.Da farko ya yi hasashen cewa daga shekarar da ya yi bayanin a wancan lokaci,wato 1961, ba za a kai shekara ta dubu biyu (2000) ba har sai an samu damar zuwa duniyoyi da ke makwabtaka da duniyarmu ta Earth kamar su Mars, da benus da Jupiter da kuma duniyar wata. Sai dai a cewarsa, `”Mene ne burin da muke son cin mawa idan mun ziyarci wadannan duniyoyi? Shin, za mu koma duniyoyin ne mu ci gaba da rayuwa ko kuwa ‘ya’yanmu ne za su mai da rayuwarsu zuwa can?’’Ya ci gaba da cewa “Za a iya tunanin zuwa can domin samo abubuwa masu daraja kamar su zinare, da azurfa da yuraniyon, sai dai kuma zinare da azurfa ana kokarin lalubo su a nan duniyarmu, shi kuwa sinadarin yuraniyon, dauko shi daga wata duniyar zuwa wannan duniyar tamu abu ne mai matukar hadari. Kawai dai abin daza mu so mu dauko shi ne abu mara nauyi,wanda mu a nan muka rasa shi; wannan ba komai ba ne sai Ilimi.’’Edward ya ci gaba da cewa, “Kasancewar Rana daya ce daga cikin Taurari kimanin guda biliyan dari dake cikin rukunin taurarin gungun taurari (Galady) wanda aka baiwa suna “Milky Way,” ba lalle ne a ce duk cikin taurarin nan Tauraruwarmu (Rana) ita kadai ce ke da duniyoyin da ba wanda zai iya rayuwa a cikin su. Haka kuma ba gungun taurarinmu (Galady) ne kadai ba; akwai wani gungun taurari (Galady) dake makwabtaka da mu mai suna “Andromeda Galady),” wanda aka yi hasashen nisansa da gungun taurarinmu ya kai nisan da idan ka tura haske zai yi shekaru miliyan biyu kafin ya isa wajen (2 million light years). Bayan gungun taurarin “Andromeda”, akwai wasu miliyoyi irinsa. Daga can gefe, daura da wannan gungun taurari iya nisan zangon tafiyar haske shekaru miliyan dari, akwai wasu gungun taurari (Galady) guda biyu dasuka yi karo da juna, wanda hakan ya samar da wani kara mai tsanani tare da fitar wani rada (Radar), wanda a cewarsa sai da ya keto har cikin sararin samaniyar duniyarmu.A cikin bincikensa, Edward Teller ya tabbatar da cewa a duniyar Mars akwai wasu launuka masu wulkitawa a duk saddaaka kalli duniyar ta amfani da madubin hangen nesa mai suna “Spectroscope”. Mutum zai ga wasu alamomi da suke nuna alamun wanzuwar wasu hade-haden sinadarai da suke tabbatar da cewa akwai rayuwa a duk inda aka same su, wato sinadaran “Carbon-Hydrogen Bond,” irin sinadaran da ake samu a cikin man fetur. Malaman kimiyyar man fetur kuma sun tabbatar da cewa abin da ke samar da man fetur shi ne rubewar matattun abubuwa kamar su halittun ruwa da sauransu. Don haka, ta yiwu samun wadancan sinadarai a wurin na da nasaba da samun rayuwar halittu a can, sai dai zai yi wahala a samu mutane kamar mu masu rayuwa a can duk da dai muna da burin zuwa can kuma za mu je.